|  |
| --- |
| **Atbildes uz saņemtajiem jautājumiem par****darbības programmas “Izaugsme un nodarbinātība”****3.1.1. specifiskā atbalsta mērķa “Sekmēt mazo, vidējo komersantu izveidi un attīstību, īpaši apstrādes rūpniecībā un RIS3 prioritārajās nozarēs” 3.1.1.3. pasākuma “Atbalsts mazo, vidējo komersantu finansējuma piesaistei kapitāla tirgos”****otrās projektu iesniegumu atlases kārtas nosacījumiem** |
| Saīsinājumi un apzīmējumi:Atlases nolikums – darbības programmas “Izaugsme un nodarbinātība” 3.1.1. specifiskā atbalsta mērķa “Sekmēt mazo, vidējo komersantu izveidi un attīstību, īpaši apstrādes rūpniecībā un RIS3 prioritārajās nozarēs” 3.1.1.3. pasākuma “Atbalsts mazo, vidējo komersantu finansējuma piesaistei kapitāla tirgos” pirmās projektu iesniegumu atlases kārtas nolikums;ERAF – Eiropas Reģionālās attīstības fonds;MK noteikumi – [Ministru kabineta 2020. gada 21. janvāra noteikumi Nr. 35 “Darbības programmas “Izaugsme un nodarbinātība” 3.1.1. specifiskā atbalsta mērķa “Sekmēt mazo, vidējo komersantu izveidi un attīstību, īpaši apstrādes rūpniecībā un RIS3 prioritārajās nozarēs” 3.1.1.3. pasākuma “Atbalsts mazo, vidējo komersantu finansējuma piesaistei kapitāla tirgos” īstenošanas noteikumi”](https://likumi.lv/ta/id/312111-darbibas-programmas-izaugsme-un-nodarbinatiba-3-1-1-nbspspecifiska-atbalsta-merka-sekmet-mazo-videjo-komersantu-izveidi);SAMP 3.1.1.3. – darbības programmas “Izaugsme un nodarbinātība” 3.1.1. specifiskā atbalsta mērķa “Sekmēt mazo, vidējo komersantu izveidi un attīstību, īpaši apstrādes rūpniecībā un RIS3 prioritārajās nozarēs” 3.1.1.3. pasākums “Atbalsts mazo, vidējo komersantu finansējuma piesaistei kapitāla tirgos”. |
| 1. jautājums:Kā tiek noteikta projekta gatavības pakāpe? Vai, ja projekta iesniedzējs ir noslēdzis līgumu ar emisijas organizētāju, bet par pārējām izmaksu pozīcijām vēl nav veikta tirgus izpēte, gatavība ir uzskatāma par vidēju vai augstu? |
| Atbilde uz 1. jautājumu:Projektam izšķiramas 3 gatavības pakāpes, kas tiek attiecīgi vērtētas kvalitātes kritērijā Nr. 3.1.:* Projekta gatavības stadija ir vērtējama kā augsta, ja **ir veikts iepirkums (vai vairāki iepirkumi, ja par projektā atbalstāmo darbību veikšanu slēdzami vairāki pakalpojumu līgumi)**, un iepirkuma pārskats (vai vairāki) ir pievienots projekta iesnieguma pielikumā, t.i., iepirkums veikts par visām projekta izmaksām, un projekta iesnieguma pielikumā ir pievienota līguma ar emisijas organizētāju kopija par MK noteikumu 17.1., 17.2. un/vai 17.3. punktā noteikto pakalpojumu sniegšanu, t.i., līgumam jābūt noslēgtam vismaz ar emisijas organizētāju un pievienotam projekta iesnieguma pielikumā.
* Projekta gatavības stadija ir uzskatāma par vidēju, ja **ir apzināti iespējamie pakalpojumu sniedzēji attiecībā uz visām projektā paredzētajām izmaksām**, tomēr nav veikts iepirkums, **un ir noslēgts sadarbības nodoma līgums ar potenciālo emisijas organizētāju vai ir saņemts potenciālā emisijas organizētāja apliecinājums par gatavību uzsākt sadarbību, un līgums/apliecinājums ir pievienots projekta iesniegumam**. Lai projekta gatavības stadija tiktu novērtēta kā vidēja, projekta iesnieguma pielikumā pievieno detalizētu informāciju par potenciālo pakalpojumu sniedzēju loku un izpētes metodēm, un to, kā noteiktas projektā plānotās izmaksas, paskaidrojot potenciālā pakalpojuma sniedzēja izvēles kritērijus un informāciju pamatojot, piemēram, ar saraksti, sākotnējiem piedāvājumiem u. tml. un sadarbības nodoma līgumu ar potenciālo emisijas organizētāju vai potenciālā emisijas organizētāja apliecinājums par gatavību uzsākt sadarbību.
* Ja projekta iesniegumā ietvertā informācija neatspoguļo projekta atbilstību nevienai no iepriekšminētajām situācijām (t.i., **ja projekta iesniegumam nav pievienoti visi attiecīgu situāciju apliecinoši dokumenti**), projekta gatavības pakāpe tiek vērtēta kā zema un projekta iesniegums tiek noraidīts.

Gadījumā, kad ir veikti visi projektā paredzētie iepirkumi, taču vēl nav noslēgts līgums ar izvēlēto emisijas organizētāju, ir jāiesniedz izvēlētā emisijas organizētāja apliecinājums vai ar to noslēgts sadarbības nodoma līgums, lai projekta gatavības stadija tiktu atzīta par vidēju un saņemtu kvalitātes kritērijā Nr. 3.1. noteiktos minimālos 15 punktus. |
| 2. jautājums:MK noteikumu Nr. 13 22. punkts paredz projekta īstenošanai nepieciešamos iepirkumus veikt saskaņā ar normatīvajiem aktiem. Kādi normatīvie akti jāņem vērā, veicot iepirkumus? |
| Atbilde uz 2. jautājumu:Ņemot vērā, ka SAMP 3.1.1.3. ietvaros projekta iesniedzējs ir komersants, iepirkumi veicami saskaņā ar [Ministru kabineta 2017. gada 28. februāra noteikumos Nr. 104 “Noteikumi par iepirkuma procedūru un tās piemērošanas kārtību pasūtītāja finansētiem projektiem”](https://likumi.lv/ta/id/289082-noteikumi-par-iepirkuma-proceduru-un-tas-piemerosanas-kartibu-pasutitaja-finansetiem-projektiem) (turpmāk – MK noteikumi Nr. 104) noteikto kārtību.MK noteikumi Nr. 104 pieļauj IV nodaļā noteiktās procedūras neievērošanu pakalpojumu iepirkumos, kuru paredzamā līgumcena nepārsniedz 70 000 *euro* (pārējo nodaļu nosacījumi jāievēro jebkurā gadījumā), taču vēršam uzmanību, ka, lai nodrošinātu ERAF finansējuma izlietojuma atbilstību [Regulas Nr. 2018/1046 33. pantā](https://eur-lex.europa.eu/legal-content/LV/TXT/?uri=CELEX%3A32018R1046#d1e4295-1-1) noteiktajiem pareizas finanšu pārvaldības principiem un nodrošinātu tā pārbaudāmību, projekta īstenošanas laikā neatkarīgi no iepirkuma līgumcenas ir jāveic iepirkuma procesa dokumentēšana, sagatavojot pārskatu, kas ietver vismaz šādu informāciju:* informācija par izmantoto iepirkuma metodi/procedūru;
* informācija par saņemtajiem piedāvājumiem, t. sk. arī vispārēja informācija par pretendentiem (pārstāvētā darbības nozare, kontaktinformācija, u. tml.);
* piedāvājumu salīdzinājums, kurā norādītas izraudzītā piedāvājuma priekšrocības attiecībā pret katru iesniegto piedāvājumu;
* līgumslēdzēja izvēles kritēriju paskaidrojums.

Lai nodrošinātu dokumentācijas atbilstību un caurskatāmību, aicinām iepirkumu veikšanas laikā ievērot MK noteikumu Nr. 104 IV nodaļā minētos principus un nosacījumus neatkarīgi no iepirkuma līgumcenas. |
| 3. jautājums:Pirmās projektu iesniegumu atlases kārtas ietvaros veicām cenu aptaujas 4 pakalpojumiem (iepirkuma paredzamā un reālā summa katrā no pozīcijām bija mazāka par EUR 70 000), vai mēs šīs cenu aptaujas varam izmantot  otrās kārtas ietvaros, un mums nav nepieciešams veikt tās atkārtoti? Kā arī, ja mēs varam izmantot šīs cenu aptaujas otrās kārtas ietvaros, vai mēs varam daļai no plānotajiem pakalpojumiem cenu aptaujas veikt atkārtoti, bet otrai daļai izmantot jau pirmās kārtas ietvaros veiktās cenu aptaujas?   |
| Atbilde uz 3. jautājumu:Tā kā pirmās un otrās projektu iesniegumu atlases kārtas ietvaros atbalstāmās darbības un attiecināmās izmaksas neatšķiras (tās noteiktas [MK noteikumu](https://likumi.lv/ta/id/312111-darbibas-programmas-izaugsme-un-nodarbinatiba-3-1-1-nbspspecifiska-atbalsta-merka-sekmet-mazo-videjo-komersantu-izveidi) 16.–17. punktā), pirmās kārtas ietvaros veiktās cenu aptaujas dokumentus var iesniegt kā projekta gatavību apliecinošus dokumentus arī otrajā projektu iesniegumu atlases kārtā, ja vien kāda no dokumentācijas daļām nesatur specifisku norādi uz piedāvājuma spēkā esamības termiņu, kas ir beidzies, nav mainīts plānoto pakalpojumu saturs u. tml. Tāpat ir iespējams iesniegt daļu no pirmās kārtas cenu aptaujas dokumentācijas, bet daļai aktivitāšu šo cenu aptauju (tirgus izpēti) veikt atkārtoti. Vienlaikus aicinām ņemt vērā, ka kvalitātes kritērijā Nr. 3.1. jāsaņem **vismaz 15 punkti**, lai projekta iesniegums tiktu virzīts tālākai vērtēšanai, tātad projekta iesniegšanas brīdī jābūt veiktai **vismaz tirgus izpētei** (kas pamatota ar nolikuma 11.8.2.1. punktā norādīto dokumentāciju**) un parakstītam, projekta iesniegumam pievienotam sadarbības nodoma līgumam** ar potenciālo emisijas organizētāju vai saņemtam potenciālā emisijas organizētāja apliecinājumam. Līdz ar to, ja projekta iesniedzējs iesniedz tikai līguma ar emisijas organizētāju kopiju, bet neiesniedz pārējos obligātos dokumentus, vai otrādi, nav izpildīti visi nosacījumi vismaz vidējas gatavības novērtējumam, un projekta iesniegums ir noraidāms.  |
| 4. jautājums:Pirmās projektu iesniegumu atlases kārtas ietvaros saņēmām apliecinājumu no Nasdaq par notikušu konsultāciju ar tirdzniecības vietu un par projekta iesniedzēja atbilstību tirdzniecības vietas prasībām, apliecinājums ir datēts ar 2020. gada augustu, vai mēs šo pašu apliecinājumu varam iesniegt arī otrās kārtas ietvaros?  |
| Atbilde uz 4. jautājumu:Saņemtā tirdzniecības vietas apliecinājuma datumam nav būtiskas nozīmes, ja neatšķiras projektā plānotās darbības (akciju vai parāda vērtspapīru emisija) veids – var iesniegt ar 2020. gada augustu datētu apliecinājumu. |
| 5. jautājums:Uzņēmums ir veicis cenu aptauju par visām projekta ietvaros plānotajām izmaksām. Ir noslēgts līgums ar emisijas organizētāju, tomēr emisijas organizētāja izmaksas nevēlamies iekļaut projektā kā attiecināmās izmaksas? Vai emisijas organizētāja izmaksas projekta iesnieguma 3. pielikumā jānorāda kā neattiecināmās izmaksas un jānorāda kā darbība projekta iesnieguma 1.5. punktā “Projekta darbības un sasniedzamie rezultāti”? |
| Atbilde uz 5. jautājumu:Jā, arī gadījumā, ja projekta iesniedzējs nevēlas attiecināt emisijas organizētāja izmaksas, emisijas organizatora pakalpojumi ir jāiekļauj projekta iesnieguma 1.5. punktā “Projekta darbības un sasniedzamie rezultāti”, sniedzot skaidrojumu par aktivitātēm, ko šī darbība ietver un kuras ir veiktas līdz projekta iesnieguma iesniegšanai (piemēram, norādot, ka ir noslēgts līgums), jo šī darbība ir neaizvietojama sekmīgas emisijas nodrošināšanai – ja šāda darbība nav ietverta, nav iespējams gūt pārliecību, ka ar projekta iesniegumā norādītajām darbībām būtu iespējams sasniegt projekta mērķi. Vienlaikus šī darbība jāiekļauj gan projekta iesnieguma 1. pielikumā “Projekta īstenošanas laika grafiks” (attiecīgi, periodu, kurā projekta darbība tika/tiks veikta līdz plānotajai līguma par projekta īstenošanu noslēgšanai, atzīmējot ar “P”), gan projekta iesnieguma 3. pielikumā “Projekta budžeta kopsavilkums”, kur jānodrošina šīs darbības skaidra sasaiste ar attiecīgu izmaksu pozīciju (pozīcijas izmaksas pilnā apmērā norādot kā neattiecināmas, ja projekta iesniedzējs nevēlas attiecināt šīs izmaksas). |
| 6. jautājums:Vai, apliecinot projekta gatavības stadiju, kā pamatojumu varam iesniegt emisijas organizētāja parakstītu apliecinājumu, ka līgums ir parakstīts, nevis pašu līgumu? |
| Atbilde uz 6. jautājumu:Uzņēmums var neiesniegt līgumu, bet iesniegt emisijas organizētāja apliecinājumu par līguma esamību (apliecinājumā jākļauj informācija, ka līgums ietver MK noteikumu 17.1., 17.2. un/vai 17.3. apakšpunktā noteikto darbību īstenošanu). Vēršam uzmanību, ka šādā gadījumā atbilstoši atlases nolikuma 4. pielikumam “Projektu iesniegumu vērtēšanas kritēriju piemērošanas metodika” iesniegtais apliecinājums kvalitātes kritērijā Nr. 3.1. tiks vērtēts kā vidēji augstu gatavību apliecinošs dokuments, jo, lai projekta gatavība varētu tikt atzīta par augstu, līgumam ar emisijas organizētāju jābūt ne vien noslēgtam, bet arī pievienotam projekta iesnieguma pielikumā. |
| 7. jautājums:Vai CFLA atbalsta programmā finansējuma piesaistei kapitāla tirgos ir arī kādas īpašas priekšrocības zaļo obligāciju emitentiem? |
| Atbilde uz 7. jautājumu:Tas, ka tiek emitētas zaļās obligācijas, pats par sevi nekādu priekšrocību nerada, tomēr, ja zaļo obligāciju emisijas rezultātā piesaistītais finansējums tiks ieguldīts ar kādu no eko-inovāciju jomām saistītu pasākumu ieviešanai, un projekta iesnieguma 3. sadaļā “Saskaņa ar horizontālajiem principiem” par to ir sniegta atbilstoša informācija, projekta iesniedzējam ir iespēja saņemt piecus punktus projektu iesniegumu vērtēšanas kvalitātes kritērijā Nr. 4.1, tādējādi pretendējot uz augstāku pozīciju projektu iesniegumu ranžējumā (detalizētāk par to, kas ir uzskatāms par eko-inovāciju ilgtspējīgas attīstības kontekstā, skaidrots Vides aizsardzības un reģionālās attīstības ministrijas izstrādātajā dokumentā [“Metodika 2014.-2020. gada Eiropas Reģionālās attīstības fonda, Eiropas Sociālā fonda un Kohēzijas fonda ieviešanā iesaistītajiem horizontālā principa „Ilgtspējīga attīstība” īstenošanas uzraudzībai”](https://www.varam.gov.lv/sites/varam/files/content/files/metodika_hp_ia_dp_prec_170518.pdf)).  |